ต่างชาติซื้อหุ้นเอเชีย
ไทยพาณิชย์ให้เป้าใกล้1,100เครดิตสวิสเชียร์ซื้อ3ตัวเด่น
21 ส.ค. 2554

ไทยพาณิชย์ให้เป้าใกล้1,100เครดิตสวิสเชียร์ซื้อ3ตัวเด่น
บล.ไทยพาณิชย์มองหุ้นก่อนเลือกตั้งแตะ 1,100 จุด แบงก์ค้าปลีกธุรกิจสื่อเด่น ได้เงินสะพัด 23 หมื่นล้านบาทหนุน ต่างชาติไล่ซื้อหุ้นเอเชียดันหุ้นไทยแรงสุด 2%
นายสุกิจ อุดมศิริกุล ผู้อำนวยการอาวุโส ฝ่ายกลยุทธ์การลงทุนลูกค้าบุคคล สายงานวิจัย บริษัทหลักทรัพย์ (บล.) ไทยพาณิชย์ เปิดเผยว่า ในไตรมาส 2 นี้ คาดว่าตลาดหุ้นโดยภาพรวมจะดีกว่าไตรมาสแรก
ทั้งนี้ ปัจจัยที่มีน้ำหนักมากที่สุดคือ การคาดหวังในการเลือกตั้ง ในอดีตก่อนการเลือกตั้งในช่วง 12 เดือน ดัชนีหุ้นจะปรับเพิ่มขึ้น 26% ส่วนรอบนี้คาดว่าจะปรับตัวขึ้นแตะระดับ 1,100 จุดได้ หรือเพิ่มขึ้นประมาณ 46%
“คาดว่าจะมีการใช้จ่ายทั่วประเทศในระหว่างที่มีการเลือกตั้งรวมทั้งสิ้นประมาณ 23 หมื่นล้านบาท จึงแนะนำให้ซื้อหุ้นกลุ่มการบริโภค คือ ธนาคารพาณิชย์ ค้าปลีก ธุรกิจสื่อ รวมถึงหุ้นรายตัวที่คาดว่าจะมีกำไรไตรมาส 2 นี้ออกมาดีและตัวที่รับประโยชน์จากความเสียหายที่เกิดขึ้นกับญี่ปุ่น เช่นถ่านหิน และโรงกลั่น เป็นต้น แต่ไม่แนะนำหุ้นในกลุ่มสินค้าโภคภัณฑ์ เพราะมีความเสี่ยงเรื่องราคาน้ำมัน” นายสุกิจ กล่าว
สำหรับแนวโน้มตลาดหลังการเลือกตั้ง หรือช่วงไตรมาส 3 คาดว่าดัชนีมีโอกาสปรับตัวลดลง เพราะมีการขายทำกำไรและสอดคล้องกับมาตรการผ่อนคลายเชิงปริมาณ (QE2) ของสหรัฐจะหมดลงในเดือน มิ.ย.นี้ มีโอกาสดัชนีลดลงแตะระดับ 1,000 จุด แต่ไม่หลุดระดับนี้ เว้นแต่จะมีเหตุการณ์สำคัญที่เข้ามามีผลกระทบต่อกำไรของบริษัทจดทะเบียน (บจ.) อย่างรุนแรง
อย่างไรก็ตาม ทางบริษัทยังคงเป้าหมายดัชนีปีนี้ไว้ที่ระดับ 1,200 จุด ซึ่งจะมีโอกาสเกิดขึ้นในช่วงไตรมาส 4 หากกำไรของ บจ.ไม่ได้รับผลกระทบ โดยคาดว่าไตรมาสแรกจะเป็นไตรมาสสุดท้ายที่จะมีการปรับเพิ่มเป้าหมายการขยายตัวกำไรของ บจ. แต่หลังจากนั้นน่าจะทรงตัว เพราะ บจ.ต้องรับแรงกดดันจากต้นทุนที่สูงขึ้นตามราคาน้ำมัน
ด้านตลาดหุ้นไทยเมื่อวันที่ 9 พ.ค.ที่ผ่านมาขยับขึ้นแรงที่สุดในเอเชีย ดัชนีปิดที่ 1,072.47 จุดเพิ่มขึ้น 21.62 จุด หรือ 2.06%ด้วยมูลค่าการซื้อขายกว่า 31,792 ล้านบาท ต่างชาติกลับมาซื้อ 1,204 ล้านบาท
โบรกเกอร์ กล่าวว่า หุ้นไทยปิดตลาดก่อนที่รัฐบาลจะมีการประกาศยุบสภาในวันที่ 10 พ.ค. และจะมีการเลือกตั้งในวันที่ 3 ก.ค. 2554
น.ส.จิตรา อมรธรรม รองกรรมการผู้จัดการฝ่ายวิเคราะห์หลักทรัพย์ บล.ฟินันเซียไซรัส กล่าวว่า ตลาดหุ้นได้ตอบรับข่าวการยุบสภาและเลือกตั้งใหม่แล้ว จึงไม่มีผลต่อดัชนีในวันนี้มากนัก
ด้านนักวิเคราะห์ บล.เครดิตสวิส ให้น้ำหนักการลงทุนหุ้นบริษัท ไทยคม (THCOM) มากกว่าตลาด และให้ราคาเป้าหมายถึง 8.80 บาท หลังบริษัทได้ลงนามขายบรอดแบนด์ออสเตรเลีย มูลค่ารวม 100 ล้านออสเตรเลีย เช่นเดียวกับหุ้นบริษัท แอล.พี.เอ็น. ดีเวลลอปเมนท์ (LPN) ที่มีอัตรากำไรดีกว่าที่คาด และให้ราคาเป้าหมาย 12.90 บาท ส่วนหุ้นบริษัท ไทยออยล์ (TOP) ให้ราคาเป้าหมาย 99 บาท